Gitte Lillelund Bech (V), 2003-11-11:
Jeg har set frem til denne forespørgsel stillet af SF, for det giver faktisk mulighed for, at vi kan rydde en række myter af vejen, myter, som SF tilsyneladende tror på, men som faktisk ikke bunder i fakta.
Den første myte er, at alle vores elever og studerende ikke har rimelige økonomiske vilkår.
Faktum er, at Danmark er det land i verden, der anvender flest midler på uddannelsesstøtte i forhold til BNP, nemlig 1,75 pct.
Dertil kommer, at de studerende i perioden 1997-2001, som vi også kort var inde på før,
har haft en fremgang i det samlede rådighedsbeløb på væsentlig mere end prisudviklingen
Det er dokumenteret i den rapport, som jeg henviste til, om de studerendes indtjening.
Blot til SF's orientering, og jeg forstår nu også, at hr. Homann faktisk har læst rapporten.
Den anden myte er, at der intet gøres for at fremskaffe boliger til de studerende.
Det er forkert.
Fakta er, at VK-regeringens boligplan har afsat 1 mia. kr. til boliger for unge under uddannelse i perioden 2003-2007. De ekstra midler
skal gå til nye boliger i universitetsbyerne, hvor behovet er størst.
Det var også det, jeg forstod at SF efterlyste.
Samtidig har VK-regeringen indført et minimumsfradrag på 24.000 kr. for boligejere ved udlejning af værelser for at afhjælpe mangelen på ungdomsboliger.
Alene i København er udlejningen af private værelser steget næsten 40 pct.
Det giver altså også en del boliger til de unge studerende.
Endelig har VK-regeringen givet enkelte kommuner adgang
til at omdanne små familieboliger til ungdomsboliger.
Alene i Københavns Kommune, den store universitetsby, forventer man faktisk, og det er overborgmesteren selv, der forventer det, at man kan omdanne omkring 2.200 små familieboliger til ungdomsboliger. Så der gøres noget for at skaffe boliger. Den tredje myte, som jeg diskuterede med hr. Homann lige før, er,
at de studerende rammes hårdere end alle andre ved prisstigninger i den kollektive trafik.
Det er forkert.
Takststigningen for studerende på SU er således kun 40 pct. af takststigningen, som alle andre brugere af kollektiv trafik får.
Derudover skal jeg huske at nævne, at de studerende på SU jo faktisk er underlagt lov om befordringsrabat, som sikrer, at de studerende får en rabat ved anvendelse af den kollektive trafik.
Jeg skal også sige, at i Venstre synes vi dog, at loven er en lille smule skæv, idet de studerende, som bor uden for områder med kollektiv trafik, ingen glæde har af ordningen.
Den gavner alene befordringen af studerende ved de større studiebyer.
Den sidste myte, som jeg meget gerne vil aflive, er, at det alene er SF, der gør noget for de svageste i SU-systemet.
Det er forkert.
Faktum er, at SF sammen med de øvrige venstrefløjspartier så sent som i onsdags blokerede for, at vi kunne give ekstra støtte til forsørgere på SU inden for den samlede SU-ramme på 10 mia. kr.
For Venstre har det været vigtigt at lave forbedringer af SU-systemet dels til de svageste grupper, dels til gavn for den almindelige studerende.
En omfordeling på 35 kr. pr. studerende om måneden ville styrke de svageste i SU-systemet, forsørgerne, og de 35 kr. ville blive opvejet af, at de øvrige studerende ville kunne få mulighed for enten øget indtjening eller lettere lettelser i administrationen m.v. Det lykkedes altså ikke, fordi SF og venstrefløjen satte hælene i.
Det eneste positive element ved de lange forhandlinger var rent faktisk, at det lykkedes at finde 25 mio. kr. ekstra, der fremover anvendes som tillægsstipendium for studerende med handicap.
Derved giver vi de studerende med handicap et økonomisk grundlag for at vælge uddannelse på lige fod med andre.
Og jeg må bare tilføje: Det var ikke SF, der fandt de 25 mio. kr.
Samlet set vil jeg bare fra Venstres side konkludere, at
myterne, som jeg synes denne forespørgsel bygger på, alene er myter.
Fakta viser, at der er sket forbedringer for de unge med hensyn til bolig m.v., og at de studerende på uddannelsesstøtte i Danmark har økonomiske livsvilkår, der er blandt de bedste i verden
, og det er vi i Venstre faktisk
ganske, ganske godt tilfredse med.
Så vil jeg afslutningsvis fremsætte et forslag til vedtagelse på vegne af Venstre, Det Konservative Folkeparti og Dansk Folkeparti.
Det lyder således:
Forslag til vedtagelse »Folketinget konstaterer, at de studerende generelt har gode økonomiske vilkår under deres uddannelse, og at Danmark er et af de lande i verden, der anvender flest ressourcer på uddannelse og uddannelsesstøtte. I tillæg hertil bidrager det netop aftalte tillægsstipendium til SU-modtagere med handicap til, at disse studerendes livsvilkår forbedres betydeligt.
Endelig sikrer den vedtagne boligpakke en tilvækst i antal boliger til unge under uddannelse, idet der over de næste 5 år er afsat 1 mia. kr. til dette formål.«